Etelä-Karjala kasvattaa yhdessä – malli lasten, nuorten ja perheiden hyvinvoinnin tueksi

Etelä-Karjalan kunnat ja Etelä-Karjalan hyvinvointialue (Ekhva) ovat suunnitelleet yhteistä toimintamallia, jonka avulla tuetaan lasten, nuorten ja perheiden kasvua ja hyvinvointia.

– Tavoitteena on vahvistaa lasten, nuorten ja perheiden hyvinvointia koko maakunnan alueella – yli kunta- ja organisaatiorajojen, Lappeenrannan kaupungin toimialajohtaja Juhani Junnilainen sanoo.

Ekhva ja kunnat sitoutuvat mallin edistämiseen yhteisellä sopimuksella. Valmisteilla olevassa sopimuksessa sovitaan koko maakunnan kattavasta vanhemmuuden tuesta ja suosituksista.

– Idea on vähän sama kuin koko kylä kasvattaa -ajattelussa. Kannamme yhdessä vastuuta siitä, että lasten ja nuorten kasvun mahdollisuudet ovat entistä paremmat. Yhteinen tahto ja rohkeus puuttua asioihin on hyvä pohja varmistaa lasten ja nuorten hyvinvointia ja osallisuuden kokemusta, hyvinvointialuejohtaja Sally Leskinen toteaa.

Yhteisiä suosituksia arkeen

Vanhemmuuden tuki ja vahvistaminen lähtee liikkeelle jo raskausaikana ja jatkuu neuvolassa, varhaiskasvatuksessa ja kouluissa. Tavoitteena on tukea vanhempia arjessa ja vahvistaa lasten kasvuympäristöä.

– Etelä-Karjalaan laaditaan myös yhteisiä suosituksia vanhemmuuden ja yhteisöllisen kasvatuksen tueksi. Ne voivat koskea esimerkiksi energiajuomia, lukemiseen kannustamista tai koulumatkaliikuntaa. Suositukset pohjautuvat tutkimustietoon ja kansallisiin linjauksiin, Imatran kaupungin opetus- ja nuorisopäällikkö Minna Rovio sanoo.

Perusperiaatteena on, että lasten ja nuorten kasvun tueksi varmistetaan kaikkien heidän elämässään osallisten aikuisten ja kasvuympäristön kyky turvata hyvää lapsuutta. Tämä tarkoittaa laajempaa ja ennakoivampaa tukea vanhemmuuteen sekä uudenlaista osaamista kuntien, järjestöjen, harrastustoiminnan ja hyvinvointialueen toiminnassa.

Kaikki kunnat mukana

Käytännössä työ alkaa olemassa olevan tiedon koonnilla ja analysoinnilla. Sen jälkeen ryhdytään valmistelemaan suosituksia ja toimenpiteitä. Työtä koordinoimaan ja yhteistyötä ohjaamaan palkataan kesän aikana kolme ammattilaista.

Ekhva ja Etelä-Karjalan kunnat osallistuvat kustannuksiin kukin omalla osuudellaan. Arvioidut vuosittaiset kustannukset ovat seuraavat:

Etelä-Karjalan hyvinvointialue: noin 100 000 €

Lappeenranta: noin 140 000 €

Imatra: noin 67 000 €

Muiden kuntien kuntakohtainen osuus: noin 23 000 €/kunta (Luumäki, Savitaipale, Lemi, Taipalsaari, Ruokolahti, Rautjärvi ja Parikkala)

Sopimus yhteistyön aloittamisesta etenee kuntien ja Ekhvan päätöksentekoon huhti-toukokuun aikana.

Lisätietoja:

Ekhva:

Sally Leskinen, hyvinvointialuejohtaja
Puh. 040 638 6436
sally.leskinen@ekhva.fi

Lappeenrannan kaupunki:

Juhani Junnilainen, hyvinvointi- ja sivistyspalvelujen toimialajohtaja
Puh. 040 190 6270
juhani.junnilainen@lappeenranta.fi

Imatran kaupunki:

Minna Rovio, opetus- ja nuorisopäällikkö
Puh. 020 617 3404
minna.rovio@imatra.fi