Kehittäjäluonne löysi Leanista itselleen sopivan ratkaisun – lue Sarin uratarina

Sari Kuitto Lean-asiantuntija, TKIO-palvelut

Yli kymmenen vuotta Leanin parissa työskennellyt Sari Kuitto innostui Leanista luettuaan kirjan aiheesta. Leanin loogisuuteen perustuvat menetelmät ja yhdessä tekemisen tapa sytytti mielenkiinnon, joka johti lopulta täysipäiväiseen työhön aiheen parissa. "Tämä on se oma juttu", Kuitto totesi tuolloin.

OMA TYÖ

Lean-asiantuntijan päivä riippuu käsillä olevasta prosessista ja missä vaiheessa kyseinen prosessi on juuri tuolloin. Tällä hetkellä Kuitto työstää nepsy-tutkimuksiin liittyvää keskittymisvaikeuksien hoitopolkua. Lean-asiantuntijan työ on suurelta osin ongelmanratkaisua.

-Työ alkaa yleensä kokoontumisella esihenkilöiden kanssa ja yhdessä suunnitellaan tarvittavat osallistujat projektin eri vaiheisiin. Joskus Lean-prosessit ovat yksikön sisäisiä ja joskus taas hyvinvointialueen laajuisia, Sari Kuitto kuvaa prosessin alkumetrejä.

Ratkaisun löytäminen vaatii syvää ymmärrystä ratkaistavasta ongelmasta. Kuitto kertookin työn pitävän sisällään runsaasti tiedon kartoittamista ja pureutumista ratkaistavan asian juurisyihin, aikatauluttamista, testaamista ja ratkaisumallin uudelleenarviointia.

Leanissa ratkotaan suuria ja pieniä ongelmia

Aina Lean-kehitysprosesessit eivät ole suuria projekteja. Kuitto kertoo esimerkin:

-Työntekijällä voi olla idea uudesta tavasta tehdä työtä tai hän tunnistaa, että jokin tökkii hänen työssään. Tämä voi laukaista pienen prosessin parannukseen johtavan kehitystyön henkilön työskentelyssä.

Jatkuvaan parantamiseen keskittyvässä kehitystyössä on keskeistä selvittää, tuottaako ehdotettu ratkaisu oikeasti paremman lopputuloksen.

-Tärkeää on tunnistaa minkä ongelman kehitysidea ratkaisee, jotta tehdään oikeanlaisia muutoksia. Pelkkä halu tehdä asioita toisella tavalla, ei välttämättä tarkoita, että tapa tuottaisi parhaan lopputuloksen, Kuitto täsmentää.

Kehitystyö osuu yleensä hyvinvointialueelle tärkeisiin tavoitteisiin tai yksiköiden omiin pitkäaikaisiin tavoitteisiin.

-Yleensä tehtävät parannukset kohdistuvat hoidon saatavuuteen, työhyvinvointiin tai asiakaskokemukseen.

Urapolku

Ammatillinen kokemus karttuu erikoissairaanhoidossa

Alunperin terveydenhoitajaksi valmistunut Sari on työurallaan nähnyt sairaalan toimintoja lukuisten eri roolien kautta.

- Erikoissairaanhoidossa ei ole montaa yksikköä missä en olisi ollut töissä. Siellä on joitakin pidempiä suhteita ollut sitten muun muassa leikkurissa.

Kokemusta on karttunut myös eri osastoilla ja varahenkilöstössä. Työn ohessa Sari on opiskellut myös johtamista ja kouluttamista.

Innostus Leaniin syttyy

Vuonna 2013 keuhko-osastolla työskennellessään tutustui Leanista kertovaan kirjallisuuteen ja innostui sen logiikasta ja toimintatavasta.

- Olin että JES! Tuossa on nyt se logiikka ja tapa tehdä asioita näkyväksi.

Leania tositilanteessa

Korona-aika toi mahdollisuuden hyödyntää Lean-ajattelua muuttuvassa ympäristössä.

- 2020 joulukuussa minut pyydettiin mukaan rokotustyöryhmään ja sain vastuulleni rokotuksista vastaavan hoitajan tehtävät. Me oltiin lopulta tosi huippuja koronarokotuksissa ja meille tuli myös siitä kunnianmaininta.

Työ koronarokotuksissa toi Sarille myös kolmannen sijan Suomen terveysvaikuttajana.

Kehittäjänä TKIO-palveluissa

Lean-kehittämistyötä Sari tekee jatkuvan parantamisen mallin periaatteilla. Työpäivät vaihtelevat meneillään olevien prosessien mukaan. Kehittämistyön tavoitteena on tuottaa arvoa asiakkaille, parantaa asiakaskokemusta sekä tehdä arjesta sujuvampaa ja palveluista vaikuttavampia.

"Olen kehittäjäluonne ollut varmaan lähes koko työurani ajan. Olen huomannut asioita, joita voisi tehdä paremmin ja että miten se hyödyttää kaikkia. Leanissa innostuin siitä, että tuossa on se logiikka ja tapa tehdä asioita näkyväksi."

Miten yhteisöllisyys & Etujoukkue on näkynyt Ekhvalla?

Kuitto kokee, että vaikka tiimissä on ollut vaihtuvuutta on luottamus lisääntynyt aikojen saatossa. Lisäksi tiimiläisten osaamista ja tekemistä arvostetaan.

- Meillä on rautainen porukka, joka haluaa myös oppia uusia asioita. Tiimissä jokainen on taustaltaan erilainen ja jokaisen osaamista hyödynnetään.

Kuitto näkee myös, että aikaan saatuja asioita nostetaan tätä nykyä rohkeammin esiin sisäisissä kanavissa, kuten Intrassa.

- Olen havainnut, että onnistumisia tuodaan nykyään enemmän esiin.

Lauritsalan kotihoidossa käydessään Kuitto huomasi ilokseen käytössä olevan PosiPro-taulun, johon nostetaan ilmoitettuja onnistumisia.

- Tämä on ilahduttanut suuresti.

"Työ on pääasiassa ongelmanratkaisua. Ensin tunnistetaan nykytila, sitten suunnitellaan ne tarvittavat muutokset ja sitten testataan. Tämän jälkeen tarkistetaan, että toimiiko vai ei ja pitääkö vielä jotain muuttaa. Ja jos täytyy tehdä muutoksia, niin sitten kierros pyörähtää uudestaan käyntiin."

Tehdään yhdessä hyvää

Kuitto kertoo, että tiimin yhteyttä pidetään yllä säännöllisillä tiimikokouksilla ja yhteydenpidolla - työkaveria autetaan ja tuetaan.

- Meillä on säännölliset tiimikokoukset, joissa käydään kuulemiskierros ja meillä on tietty runko, jota käytetään, että saadaan nostettua asioita esille. Meillä on hyvin toimivat Teams-käytännöt ja voidaan Teamsin kautta laittaa myös viestiä. Tuetaan toinen toisiamme.

- Omalta osaltani tuen niitä, jotka kokevat, että tarvitsevat tukea. Selvitän, mikä tuen tarve on, että onko se sparrausta vai onko se työpajan vetoa tai jotain menetelmän läpikäymistä.

Kuitto on työnsä ohessa kouluttautunut myös työnohjaajaksi ja mentaalivalmennukseen.

- Niitä hyödynnän myös koko ajan työssäni, että ne ei ole ollut vaan mikään tämmöinen sivupolku. Ne on tukenut omaa työssä jaksamista ja sitten niiden avulla on voinut tukea toista työstä jaksamisessa.

TKIO-palvelut

Etelä-Karjalan hyvinvointialueella kehitetään jatkuvasti palveluita ja toimintaa asiakkaan hyväksi. TKIO-palvelut (Tutkimus-, kehittämis- ja innovaatiotoiminta sekä osaamisen kehittäminen) tuovat kehittämiseen selkeyttä, sujuvuutta, tietoa, työkaluja ja tukea. TKIO sparraa ja valmentaa yksiköitä ja tiimejä sekä fasilitoi työpajoja.

Tavoitteena on jatkuva parantaminen ja innovatiivista ratkaisujen löytämistä, jotka tuovat arvoa asiakkaille, parantavat asiakaskokemusta, tekevät arjesta sujuvampaa ja palveluista vaikuttavampia.

Kehittäminen on yhdessä oppimista ja tekemistä: projekteja, pilotointeja, tutkimusta, innovaatioita ja onnistumisia – vaikuttavuudesta johdettujen mittarien avulla.

Strategiakauden 2025–2029 tavoitteet ohjaavat tekemistä:
✔ Kaikkia palveluita ohjataan vaikuttavuudesta johdetuilla mittareilla
✔ Toiminta on taloudellisesti kestävällä pohjalla
✔ Asiakkaan kokemus kohtaamisissa on erinomaisella tasolla
✔ Palvelutarpeet arvioidaan kokonaisvaltaisesti yhdellä kertaa
✔ Meillä on Suomen onnellisimmat työntekijät – olemme poikkeuksellisen hyvä työpaikka

Tutustu muihin uratarinoihin tästä.