Etelä-Karjalassa valmistaudutaan syksyn 2026 influenssa- ja koronarokotuksiin

Etelä-Karjalan hyvinvointialue (Ekhva) valmistautuu käynnistämään influenssa- ja koronarokotukset loppusyksyn aikana. Hyvinvointiasemilla rokotetaan vain ajanvarauksella.

Influenssa- ja koronarokotukset annetaan eri väestöryhmille Terveyden ja hyvinvoinnin laitoksen (THL:n) valtakunnallisten suositusten mukaisesti. Rokotukset voidaan antaa myös yhdellä rokotuskerralla.

Rokotusaikataulu ja ajanvarauksen alkaminen täsmentyvät myöhemmin

Rokotuksia annetaan hyvinvointiasemilla, koulu- ja opiskeluterveydenhuollossa sekä neuvoloissa tarkentuvan aikataulun mukaan.

Ekhva rokottaa ikääntyneiden ja vammaispalvelujen asumispalveluyksiköissä asuvat sekä kotihoidon asiakkaat asumispalveluyksiköissä ja kotona. Rokottaminen koskee Ekhvan omia ja sopimusten alaisia yksiköitä.

Ajanvarauksen käynnistyttyä aika rokotukseen kannattaa varata ensisijaisesti Oma Ekhvan sähköisen ajanvarauksen kautta. Myös puhelimitse on mahdollista varata aika.

Rokotustoiminnasta vastaava lääkäri, ylilääkäri Sami Raasakka:
– Erityisesti iäkkäille ja riskiryhmiin kuuluville rokote on tärkeä keino ehkäistä vakavia tautimuotoja. Syksyn rokotuksilla voidaan suojata omaa ja läheisten terveyttä.

Rokotusten kohderyhmiin kuuluvat saavat rokotteen maksutta.

Ajanvarauksen avautumisesta tiedotetaan erikseen.

Lisätietoja:

rokotukset@ekhva.fi

Median yhteydenotot: Ylilääkäri, rokotustoiminnasta vastaava lääkäri Sami Raasakka, sami.raasakka@ekhva.fi

Lisätietoja THL:n sivuilta:

Koronarokotteet: https://thl.fi/ohjeita-ammattilaisille/koronarokotteet

Influenssarokotteet: https://thl.fi/ohjeita-ammattilaisille/influenssarokote